Küpsised mida paljudes koogiretseptides kasutatakse purustatuna koogipõhjaks ja miks-mitte küpsised juba varakult ette valmistada, et siis hiljem neid koogitegemisel kasutada.    Koostis:  100 g täisteranisujahu  100 g keskmise jahvatusega kaerajahu  50 g pehmet pruuni suhkrut  1 tl küpsetuspulbrit või  0.5 tl söögisoodat  noaotsatäis soola  100 g võid  1 kuni 2 sl piima      Valmistamine:  Sega kuivained  omavahel.(Kaerajahu tegin nii, et kohviveskis jahvatasin jämedaid kaerahelbeid 5-10 sekundit, mitte palju, et jääks keskmise jahvatusega). Näpista juurde või, kuni saad peene puru.  Lisa niipalju piima, et saad niiske taina. Pane tainast 15 minutiks külmkappi tahenema.  Pane tainas kahe toidukile tüki vahele ning rulli ettevaatlikult 3 mm paksuseks. Lõika tainast 6-7 cm läbimõõduga kettad.  Tõsta tainakettad kergelt võitatud ahjuplaadile ning küpseta 180-kraadises ahjus 15-20 minutit, kuni küpsised on kuldsed  ning sõrmega katsudes küpsenud tunduvad.  Tõsta küpsetusplaat ahjust välja ning lase 5 minutit jahtuda. Siis libista küpsised metallrestile jahtuma.  Säilita Digestive-küpsiseid 2-3 päeva õhukindlas karbis.